Predkladacia správa

Vláda Slovenskej Republiky na svojej 42. schôdzi 2. mája 2007 prerokovala analýzu administratívnych kapacít pre programové obdobie 2007 – 2013 predloženú na rokovanie vlády Slovenskej Republiky Ministerstvom výstavby a regionálneho rozvoja Slovenskej republiky a prijala uznesenie vlády Slovenskej republiky č. 396 z 2. mája 2007, ktorým uložila Ministerstvu pôdohospodárstva Slovenskej republiky (ďalej len „MP SR“) predložiť na rokovanie vlády Slovenskej republiky analýzu administratívnych kapacít na rozpočtové obdobie 2007 – 2013 k administrovaniu finančných zdrojov z Európskeho poľnohospodárskeho záručného fondu, Európskeho poľnohospodárskeho fondu pre rozvoj vidieka a Európskeho fondu pre rybné hospodárstvo v termíne do 31. mája 2007. MP SR listom pána ministra            č. 1626/2007-100 zo dňa 27. júna 2007 požiadalo pána predsedu vlády SR o predĺženie termínu na predloženie analýzy na rokovanie vlády SR do 31. augusta 2007.

MP SR v zmysle uznesenia vlády SR predkladá na rokovanie vlády SR analýzu administratívnych kapacít pre programové obdobie 2007 – 2013 v pôdohospodárstve.

Predkladaný materiál analyzuje administratívne kapacity podieľajúce sa na realizácii dobiehajúcich programov a podpôr ( priame platby, trhovo orientované výdavky atď.) z programovacieho obdobia 2004 – 2006 a tiež administratívne kapacity, ktoré sa budú podieľať na realizácii programov a podpôr v programovom období 2007 – 2013 na MP SR a na Pôdohospodárskej platobnej agentúre.

V analýze je vyčíslená potreba navýšenia administratívnych kapacít na roky 2007 – 2013 a tiež spôsob odmeňovania týchto zamestnancov.